b'\n_START_ARTICLE_\nVeikko Palomaa\n_START_SECTION_\nTausta ja nuoruus\n_START_PARAGRAPH_\nKustaa Viktor Vahlsten syntyi Sauvossa 1865. H\xc3\xa4nen vanhempansa olivat suutari ja satulasepp\xc3\xa4 Hemming Vahlsten ja Helena Vahlsten (o.s. Wall). Koti oli k\xc3\xb6yh\xc3\xa4, ja Kustaa joutui k\xc3\xa4ym\xc3\xa4\xc3\xa4n kerjuulla, mutta h\xc3\xa4n p\xc3\xa4\xc3\xa4si kuitenkin opiskelemaan Turun suomalaiseen lyseoon vuonna 1880. H\xc3\xa4n sai rahallista tukea opiskeluun Elias L\xc3\xb6nnrotilta, ja lyseon latinanopettaja N. R. af Ursin avusti h\xc3\xa4nt\xc3\xa4 tarjoamalla ilmaisia aterioita. Kustaan opiskelu p\xc3\xa4\xc3\xa4ttyi kuitenkin 8. luokalla erottamiseen, koska h\xc3\xa4n oli tunnustanut aviottoman lapsen._NEWLINE_Opiskelujen j\xc3\xa4lkeen Vahlsten toimi kotiopettajana ja l\xc3\xa4hti sitten merille. H\xc3\xa4n ehti ty\xc3\xb6skennell\xc3\xa4 my\xc3\xb6s kiertelev\xc3\xa4n\xc3\xa4 kirjakauppiaana ja sahalla. Vuonna 1886 h\xc3\xa4n suomalaisti sukunimens\xc3\xa4 Palomaaksi.\n_START_SECTION_\nK\xc3\xa4\xc3\xa4ntyminen baptismiin\n_START_PARAGRAPH_\nPalomaa k\xc3\xa4\xc3\xa4ntyi baptistiksi 1891 ja k\xc3\xa4vi saarnaajakoulun. Vuonna 1893 Palomaa meni naimisiin torpparin tytt\xc3\xa4ren Hedvig Sofia Korpisen kanssa. Heille syntyi vuosina 1894\xe2\x80\x931909 kahdeksan lasta. Palomaa oli mukana perustamassa baptistien lehte\xc3\xa4 Totuuden Kaikua vuonna 1896, ja h\xc3\xa4n toimi sen ensimm\xc3\xa4isen\xc3\xa4 toimittajana luoden lehdelle selke\xc3\xa4n linjan. My\xc3\xb6hemmin h\xc3\xa4n matkusteli Saksassa ja Yhdysvalloissa._NEWLINE_Palattuaan Suomeen Palomaa jatkoi ty\xc3\xb6t\xc3\xa4 toimittajana. H\xc3\xa4n p\xc3\xa4\xc3\xa4si aputoimittajaksi Vaasassa ilmestyneeseen Pohjalaiseen vuonna 1899. Kaksi vuotta my\xc3\xb6hemmin h\xc3\xa4n siirtyi Ty\xc3\xb6mieheen ja avusti my\xc3\xb6s vuodesta 1902 alkaen Ty\xc3\xb6miehen Illanviettoa. Palomaa k\xc3\xa4ytti kirjoituksissaan nimimerkki\xc3\xa4 Aate. H\xc3\xa4n kuului S\xc3\xb6rn\xc3\xa4isten ty\xc3\xb6v\xc3\xa4enyhdistykseen. Vuonna 1900 h\xc3\xa4n koki teosofisen her\xc3\xa4tyksen ja ryhtyi sen innoittamana pit\xc3\xa4m\xc3\xa4\xc3\xa4n ty\xc3\xb6v\xc3\xa4enyhdistyksess\xc3\xa4 teosofisia esitelmi\xc3\xa4._NEWLINE_Lehtikirjoittajana Palomaa her\xc3\xa4tti erityisesti huomiota sukupuolimoraalia koskevilla kannanotoillaan. Vuonna 1902 h\xc3\xa4n ehdotti avioliitotonta yhteiskuntaa, mihin Agathon Meurman kirjoitti vastustavan kirjoituksen. Omassa el\xc3\xa4m\xc3\xa4ss\xc3\xa4\xc3\xa4nkin Palomaa toteutti vapaata sukupuolimoraalia: vaimonsa muutettua pois 1902 Palomaa ryhtyi suhteeseen em\xc3\xa4nn\xc3\xb6itsij\xc3\xa4ns\xc3\xa4 Eeva Liisa Keverin kanssa, ja heille syntyi kolme lasta vuosina 1905\xe2\x80\x931913. Lis\xc3\xa4ksi Palomaa hankki viel\xc3\xa4 lapsia vihityn vaimonsakin kanssa.\n_START_SECTION_\nOmatunto\n_START_PARAGRAPH_\nVuonna 1905 Palomaa perusti Pekka Ervastin ja Maria Ramstedtin kanssa teosofisen Omatunto-lehden. Saman vuoden joulukuussa Palomaa erotettiin Ty\xc3\xb6miehen toimituksesta; jo aikaisemmin teosofisten kirjoitusten julkaiseminen oli kielletty Ty\xc3\xb6miehen Illanvietossa. Palomaa toimi vuonna 1906 jonkin aikaa Matti Kurikan El\xc3\xa4m\xc3\xa4st\xc3\xa4-lehden toimitussihteerin\xc3\xa4 mutta riitautui Kurikan kanssa ja j\xc3\xa4tti lehden._NEWLINE_Marraskuussa 1906 Palomaa valittiin komiteaan, jonka teht\xc3\xa4v\xc3\xa4ksi annettiin valmistella Teosofisen seuran Suomen-osaston perustamista. H\xc3\xa4n toimi uuden Kalevala Loosin sihteerin\xc3\xa4 ja kiersi seuran matkapuhujana.\n_START_SECTION_\nVapaana kirjailijana\n_START_PARAGRAPH_\nLoppuel\xc3\xa4m\xc3\xa4ns\xc3\xa4 Palomaa toimi vapaana kirjailijana ja julkaisi teosofista kirjallisuutta sek\xc3\xa4 kaksiosaisen el\xc3\xa4m\xc3\xa4kerran El\xc3\xa4m\xc3\xa4n kourissa (1915\xe2\x80\x931920). Teos Lemmen salaisuudet (1911) takavarikoitiin oikeuden m\xc3\xa4\xc3\xa4r\xc3\xa4yksest\xc3\xa4, mutta siit\xc3\xa4 ilmestyi uusi painos Yhdysvalloissa 1917. Palomaa kirjoitti my\xc3\xb6s kuolemaansa asti artikkeleita teologisiin lehtiin. Hyvin kielitaitoisena \xe2\x80\x93 Raoul Palmgrenin mukaan Palomaa osasi 17:\xc3\xa4\xc3\xa4 kielt\xc3\xa4 \xe2\x80\x93 h\xc3\xa4n suomensi my\xc3\xb6s paljon kirjallisuutta.'